REGULAMENTUL (CE) NR. 1170/2009 AL COMISIEI
din 30 noiembrie 2009
de modificare a Directivei 2002/46/CE a Parlamentului European și a Consiliului și a Regulamentului (CE) nr. 1925/2006 al Parlamentului European și al Consiliului în ceea ce privește listele de vitamine și minerale și formele sub care pot fi adăugate în produsele alimentare, inclusiv în suplimentele alimentare
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/46/CE a Parlamentului European și a Consiliului din 10 iunie 2002 referitoare la apropierea legislațiilor statelor membre privind suplimentele alimentare (1), în special articolul 4 alineatul (5),
având în vedere Regulamentul (CE) nr. 1925/2006 al Parlamentului European și al Consiliului din 20 decembrie 2006 privind adaosul de vitamine și minerale, precum și de anumite substanțe de alt tip în produsele alimentare (2), în special articolul 3 alineatul (3),
după consultarea Autorității Europene pentru Siguranța Alimentară,
întrucât:
(1)
Anexele I și II la Directiva 2002/46/CE stabilesc listele de vitamine și minerale și, pentru fiecare dintre acestea, formele care pot fi utilizate la producerea suplimentelor alimentare. Modificările aduse acestor liste se vor adopta în conformitate cu cerințele stabilite la articolul 4 din directiva respectivă și în conformitate cu procedura menționată la articolul 13 alineatul (3).
(2)
Anexele I și II la Regulamentul (CE) nr. 1925/2006 stabilesc listele de vitamine și minerale și, pentru fiecare dintre acestea, formele care pot fi adăugate în produsele alimentare. Modificările aduse acestor liste se vor adopta în conformitate cu cerințele stabilite la articolul 3 din regulamentul respectiv și în conformitate cu procedura menționată la articolul 14 alineatul (3).
(3)
Autoritatea Europeană pentru Siguranța Alimentară a evaluat noi forme de vitamine și minerale. Substanțele care au primit un aviz științific favorabil și pentru care sunt îndeplinite cerințele stabilite în Directiva 2002/46/CE și în Regulamentul (CE) nr. 1925/2006 ar trebui adăugate pe listele corespunzătoare în actele respective.
(4)
Părțile interesate au fost consultate, iar comentariile prezentate au fost luate în considerare.
(5)
Ca urmare a evaluării științifice de către Autoritatea Europeană pentru Siguranța Alimentară, este necesară introducerea specificațiilor pentru anumite vitamine și substanțe minerale în scopul identificării lor.
(6)
Prin urmare, Directiva 2002/46/CE și Regulamentul (CE) nr. 1925/2006 ar trebui modificate în mod corespunzător.
(7)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexele I și II la Directiva 2002/46/CE se înlocuiesc cu textele din anexa I, respectiv anexa II la prezentul regulament.
Articolul 2
Regulamentul (CE) nr. 1925/2006 se modifică după cum urmează:
1.
La punctul 2 de pe lista din anexa I se adaugă cuvântul „Bor”.
2.
Anexa II se înlocuiește cu textul din anexa III la prezentul regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 noiembrie 2009.